Oud-7de Laan-akteur se seun sterf ná valWaldemar Schultz. Foto: Facebook Lees ook: Waldemar Schultz se ode aan sy seun, Kieran Waldemar Schultz se seun vandag ter ruste gelê Bekendes treur saam Waldemar Schultz en Ira se seun se dood Die akteur Waldemar Schultz, wat bekendheid verwerf het vir sy rol as Jan-Hendrik in die sepie 7de Laan, se seun is dood nadat hy Saterdag van ŉ uitkykpunt in Hermanus geval het. Schultz was in Hermanus waar hy in verskeie verhoogproduksies by die Kalfiefees opgetree het. Albert Maritz, akteur en regisseur van die dramaproduksie Stander waarin Schultz die hoofrol vertolk, het aan Maroela Media gesê hy het vanmiddag ŉ produksie gekyk en is na die tyd van die tragiese gebeure in kennis gestel. Maritz sê Schultz en sy seun Kieran (14) was saam met vriende by die uitkykpunt by die bekende Oud Hawe in Hermanus om walvisse te kyk. Kieran het glo saam met ŉ vriend foto’s geneem toe hy gegly en van die krans in die water geval het. Kieran het kopbeserings opgedoen en is onmiddellik na ŉ hospitaal gehaas. Hy het sowat ŉ uur later aan sy beserings beswyk. Maritz sê Schultz se vrou, Ira Blanckenberg, was in Kroonstad ten tyde van die voorval en sou later na Hermanus vlieg. “Hulle is twee mense wat hulle oor die wêreld se kinders ontferm en hulle het ‘n onstuitbare liefde vir hulle eie kinders.” Die egpaar het ook ŉ dogter. Werner Zybrands, voorsitter van die Kalfiefees, sê Schultz sou vanmiddag om 16:00 in Stander opgetree het. “Die vertoning is egter weens die tragiese gebeure gekanselleer. Ons wil namens die feeskomitee ons innige meegevoel met die familie betuig.” Kol. Andre Traut, woordvoerder van die polisie, sê die voorval het omstreeks 13:00 plaasgevind. ŉ Geregtelike doodsondersoek word gedoen. Lees ook: Waldemar Schultz se ode aan sy seun, Kieran Waldemar Schultz se seun vandag ter ruste gelê Bekendes treur saam Waldemar Schultz en Ira se seun se dood